
Diahuebs anochi 16 di mei, Prome Minister Evelyn Wever- 
Croes a wordo invita pa corta e cinta durante e inauguracion 
di e exposicion fotografico di studiantenan di Universidad di 
Aruba, “Problemanan Social y Solucionnan”. 


E studiantenan cu a haci e exposicion ta di e facultad di Art & 
Science di Universidad di Aruba y ta studiando pa bira trahado 
social. Pa esaki e hobennan a sigui un curso di fotografia y por a 
mira un resultado hopi profesional. Prome Minister a menciona 
cu e tema di e exposicion “Problemanan Social y Solucionnan” 
ta uno hopi interesante ya cu e ta mustra a traves di e arte di 
un potret e problema, pero tambe e solucion pa esaki, cual ta 
hala atencion ya cu un problema tur hende por pensa riba dj'e 
pero e echo cu e studiantenan a busca pa cada problema un 
solucion y present'e den nan arte, esey ta di admira. 


Durante e anochi aki Prome Minister a wordo deleita cu 
potretnan di calidad halto, impactante, exponi den e tecnica 
preto cu blanco y color y cada tecnica haciendo e impacto 
den e storia cu cada studiante a trece dilanti. Un potret ta bisa 
mas cu mil palabra y e arte cu a wordo exponi a refleha esaki 
mustrando cu cada problema tin un solucion den bida. 


Por remarca cu un studiante, Joanne Ignacio, pa su proyecto 
a scoge e tema di Prome Minister di Aruba pa enfatisa e 
problema di e trato desigual di hende muhe na Aruba basa 


e problema aki, segun conclusionnan di Joanne, ta e echo cu 
un hende muhe ta e Prome Minister di Aruba na e momento 
aki. Esey ta kibra e plafon di glas y ta crea oportunidad pa mas 
hende muhe na Aruba. 


E mandatario a keda impresiona cu e talento di e studiantenan, 
cu e calidad di e fotografia di e exposicion, pero specialmente 
el a keda impacta cu e storia cu cada hoben a conta di su 
potret. Esey ta mustra e calidad di trahadonan social cu Aruba 
lo tin den futuro. E ta un profesion hopi noble cu un tarea hopi 
importante. 


Tin problemanan social serio na Aruba ya cu e pais ta den 
pleno recuperacion y cu e recuperacion ta bin cu retonan y 
problemanan social y Aruba mester di mas profesionalnan riba 
e tereno aki. 


“Un exposicion masha interesante. Mi ta felicita e studiantenan 
pa e proyecto aki. Un pabien na cada un di boso pa expresa 
e mensahe cu boso ta trece dilanti di e forma aki. Danki pa 
scoge e profesion noble aki, Aruba tin mester di boso. Tambe 
mi ta gradici Universidad di Aruba, UNOCA, e mayornan y tur 
esnan cu a duna sosten na e studiantenan pa asina nan por 
a realisa e exposicion impresionante aki”, Prome Minister a 
expresa. MN 

Prome Minister Evelyn Wever-Croes: 


REUNION ENTRE PROME MINISTER Y ATIA PA 
TRATA DIFERENTE PUNTO 

Dialuna 20 di mei, Prome Minister Evelyn Wever-Croes a reuni 
cu Aruba Trade and Industry Association (ATIA). Durante e 
mainta aki e mandatario a cera conoci cu e directiva nobo bou 
e presidencia di sefior Danilo Werleman y e Director sefior 
Herrick Henriquez. 


Principalmente e reunion tawata pa trata diferente punto di 
relevancia pa ATIA. Entre otro a papia riba e mercado laboral 
di Aruba y e scarsedad di trahado y e efecto riba varios 
sector na Aruba. Otro tema cu a wordo trata extensamente 
ta e proceduranan di Gobierno pa hisa e eficiencia y mehora 
servicio y di e rol di E-Government y e digitalisacion di e 
proceduranan aki. 


Un tema di gran interes di ATIA ta riba e funcionamento di e 
Departamentonan di Infrastuctura den e caso di DIP y DOW. 
Prome Minister a splica cu den caso di DIP, Gobierno a cuminsa 
cu diferente accion caba. Tin un accion pa adelanta peticionnan 
y pronto lo duna resultado cu henter e comunidad lo por mira. 
E mandatario tambe a informa ATIA cu na e momento aki tin 
un reoganisacion andando na DIP y a haci un investigacion pa 
mira cua ta e riesgonan cu ainda por tin den e proceduranan 
cu por conduci na corupcion na cierto momento. E meta di 
Gabinete Wever-Croes ta pa medio di e investigacion aki, 
elimina corupcion totalmente y asina evita echonan di pasado 
ripiti, unda cu prome cu su maneho, tawatin ministernan di 


infrastructura cu a haya problema cu husticia. 


Otro topico importante pa ATIA ta esun di RWZI. Riba esaki 
Prome Minister a informa cu e ley ta na Parlamento pa privatisa 
RWZI y cuminsa soluciona e problema serio aki. Finalmente a 
bin dilanti e tema di Hulanda y e tema financiero y e mandatario 
a splica cu Gobierno di Aruba ta sigui na mesa cu Hulanda y 
cu e tin confiansa cu pronto lo haya e solucion na beneficio di 
Aruba. “Mi ta gradici representantenan di ATIA pa nan tempo 
y interes. Nos tawata tin un bon reunion, cu temanan di gran 
importancia y lo sigui tene reunionan regularmente cu ATIA”, 
Prome Minister a remarca. MN 

Prome Minister Evelyn Wever-Croes: 


PRESENTACION DI RESULTADO DI ENCUESTA 
NACIONAL STEPS 2023 


A logra colecta informacion for di ciudadanonan relaciona cu nan salud, 
estilo di bida y salud mental 


Diabierna anochi dia 17 di mei, Ministerio di Salud Publico a 
presenta e resultado di e Encuesta Nacional STEPS 2023. 


STEPS ta un encuesta nacional cu a inicia na 2023 unda 
despues di un training intensivo, 20 encuestado a bishita 
diferente cas rond di Aruba. E meta tawata pa logra colecta 
informacion for di mas di 5000 ciudadano entre edad di 18 cu 
69 aña relaciona cu nan salud, estilo di bida y salud mental. 


Prome Minister Evelyn Wever-Croes, presente pa e ocasion, 
ta splica cu e resultado di e encuesta aki ta preocupante ya cu 
e ta indica cu casi 80% di e poblacion di Aruba tin sobrepeso y 
di un alrededor di 50% tin obesidad. E cifra di personanan cu 
presion halto tambe ta halto y ta mustra cu hopi di nan a haya 
medicamento pa esaki pero no ta sigui cu e tratamento. Otro 
cifra halto ta esun di e consumo di alcohol. E uzo di tabaco tin 
cifra menos alarmante pero si ta mustra cu e uzo ta halto entre 
e hobennan. 


E datonan aki ta duna un linea basico y Ministerio di Salud 
Publico, encabesa pa Minister Dangui Oduber hunto cu 
Gobierno di Aruba, ta trahando caba riba varios proyecto di 
prevencion pa asina den futuro e cifranan aki por mehora. 


Prome Minister ta remarca cu ta importante pa cada ciudadano 
tuma rienda di su salud y di su famia desde trempan den 
bida, sino e chens ta grandi cu den futuro por tin un of mas 
complicacion di salud. Tur hende kier un bon calidad di bida y 
esey ta cuminsa cu un bida saludabel. 


Prome Minister ta gradici PAHO (Pan American Health 
Organization) y WHO (World Health Organization) pa nan 
asistencia y apoyo cu e encuesta aki cu ta un herment 
importante pa Gobierno di Aruba y cu esaki lo traha riba e miho 
maneho posibel pa cu e tema aki. 


“Di parti di PAHO, nan a elogia e ekipo di Ministerio di Salud, bou 
liderazgo di Minister Dangui Oduber mescos esun di Minister 
Rocco Tjon di Asuntonan Social den e caso specificamente aki 
cu tema salud mental, pa nan dinamismo y pasion cu nan tin y 
pa nan determinacion pa yega na un solucion pa e tema dificil 
aki. Cu e datonan aki, cu personanan dedica y profesionalnan 
bon prepara, nos lo por yega hopi leu den e lucha pa baha e 
cifranan aki y asina yuda nos pueblo pa tin un miho salud y 
miho calidad di bida”, Prome Minister a expresa. MN 

MINISTER 


Nemara aduro 


A percura pa fundeshi fuerte pa turismo cu cultura di nos Pais como motor 


Diaranson atardi Ministernan Maduro y Croes a ricibi e pionero 
den turismo di Aruba, sr. Micheal Kuiperi pa asina den nomber di 
Minister President Evelyn Wever-Croes entrega na su persona 
un Reconocemento di Excelencia di Gobierno di Aruba. 


Sr. Michael Kuiperi tabata e prome director di Oficina di 
Turismo di Aruba y a percura pa traha un fundeshi fuerte pa S 
desaroya e industria di turismo na Aruba. Danki na su vision, | 
curashi, creatividad y trabou duro, Aruba a yega riba e mapa Ñ y 
internacional como destino turistico. Sr. Kuiperi a percura pa, 
entre otro, e prome vuelonan di Merca pa Aruba via Puerto 
Rico y di e manera eynan a sa di pone e fundeshi pa e diferente 
vuelonan directo cu a sigui di Merca pa Aruba. 


a 

Ta importante pa menciona cu sr. Micheal Kuiperi a traha 
incansablemente pa Aruba su cultura wordo conoci, nos 
musica rezona y nos artistanan local briya riba escenarionan 
internacional di turismo, pa di e manera aki haci e turista 
curioso pa bishita Aruba. Danki na e trabou pionero di conecta 
turismo y cultura di Aruba, awendia e turista cu ta bishita Aruba 
no ta bin solamente pa e 'Sun, Sea, or Sand,' pero nan ta mas 
interesa pa e 'Soul' di Aruba cu ta e cultura di nos Pais. 


Pa Minister Maduro di Cultura e tabata un honor y placer inmenso 
pa den nomber di Minister President Evelyn Wever-Croes por 
a dedica algun palabra di gratitud y brinda sr. Micheal Kuiperi e 
reconocemento special aki di Gobierno di Aruba den presencia 
di Minister Glenbert Croes y nieto di sr. Kuiperi, sr. Micheal 
Leo van Rommondt. "Nos ta hopi gradici na sr. Micheal Kuiperi 
pa su vision, trabou duro y specialmente pa e amor pa Aruba 
cu cual sr. Kuiperi a traha na pone e fundeshi fuerte pa Aruba 
su industria di turismo. Masha danki pa conecta y reconoce e 
importancia di nos cultura como motor tras di turismo di nos 
Pais,' tabata palabranan expresa pa Minister Maduro na e 
bunita ocasion pa reconoce e pionero den turismo, sr. Micheal 
Kuiperi. MN 

Gobierno di Aruba 


Reconocemento di Excelencia 
Presenta na: 


Sr, Micheal Kuipe 


Pionero den Turismo di Aruba 


ki pa e dedicacion, vision y contribucion 
excelente na e sector turistico. 


Premier Evelyn Wever-Croes 


Aruba, 15 di mei 2024 

MINISTER 


Diabierna mainta Minister di Turismo y Salud tabata invita 
na e Global Health Leadership Summit, organisa pa Xavier 
University School of Medicine (XUSOM). E evento aki tabata 
un celebracion pa un grupo di graduado di XUSOM. Na luna di 
April 56 graduado di Xavier a logra drenta universidadnan na 
Merca, Canada y Australia pa sigui nan estudio den medicina. 
Y na luna di Mei 49 studiante a gradua cu nan degree di MD. 
Tabata un honor pa Minister Oduber dirigi algun palabra na e 
studiantenan aki. 


XUSOM ta un universidad na Aruba di medicina, unda apart di 
educa nan tambe ta contribui organizando diferente ferianan di 
salud como parti boluntario di e institucion. Esaki ta un bunita 
ehempel na unda nan ta duna bek na e comunidad di Aruba, 
brindando servicio di salud y informacion directamente na nos 
pueblo. 


Minister a hiba discurso, unda e la enfoca ariba e sistema di 
cuido di Aruba cual ta dedica na e principio di prevencion. 


Prevencion ta un parti importante den inversionan di cuido. 
Ministerio di salud ta reconoce cu e fundeshi pa tin un 
comunidad saludabel ta pa introduci medidanan proactivo, pa 
asina tambe evita malesanan cronico cu ta e causa principal 
di morto y desabilidad na mundo. Prevencion no solamente ta 
trece mehoracion den calidad di bida pa e comunidad, pero 
tambe ta sigura un sistema di cuido di salud sostenibel cu por 
cubri e necesidadnan di generacionnan pa futuro. 


Durante e ceremonia Minister Odubera haya un reconocemento 
special for di XUSOM pa e manera excepcional cu a maneha 
e pandemia di Covid-19. XUSOM a reconoce e trabounan y a 
expresa gratitud pa loke Minister Oduber a haci y ta haciendo 
pa salud publico na Aruba. 


Minister Dangui Oduber a termina felicitando tur graduado y a 
deseanan hopi exito pa cu nan futuro. Tambe Minister Oduber 
a gradici XUSOM pa ta un ehempel di excelencia y pa sigui ta 
envolvi proactivo den nos comunidat. MN 

MINISTER 


Geoffrey Wever 


E siman aki Minister Geoffrey Wever hunto cu director di Post 
Aruba N.V. Sr. Guillermo Raymond a representa Aruba na e 
High Level Postal Forum pa Centro America, Caribe y otro 
paisnan strategico na Washington D.C. Minister Wever y Sr. 
Raymond a wordo invita dor di Union Postal de Las Americas, 
España y Portugal y Universal Postal Union pa debate riba 
reforma di e sector postal riba nivel global. 


Den tur pais e sector Postal tin reto, y riba e nivel di mas halto 
gubernamental a organisa un forum pa asina intercambia di 
idea, debati y acorda reformanan legislativo y operacional. 
E organisacionnan internacional a propone diferente forma 
con pa modernisa e sector postal entre otro door di reforma e 
legislacion y sera alianzanan strategico. 


Durante e forum Aruba a wordo ofreci asistencia tecnico pa 
modernisa e sector postal na Aruba. Mirando e importancia di 
e reunion aki riba nivel di gobiernonan di paisnan miembro, tur 
gasto di hotel, ticket y estadia a wordo completamente cubri 
dor di e organisacion postal internacional. 


“Awo ta na Aruba pa accepta formalmente e oferta pa 
assistencia tecnico y cuminsa cu e implementacion. Nos a cera 
alianzanan importante y haci palabracion concreto con nos lo 

traha hunto bayendo padilanti den interes di e sector postal 
internacional y local, pues den beneficio di Post Aruba N.V. y 


henter comunidad Arubiano", segun Minister Geoffrey Wever. 

MINISTER 


Dr Y 


Diaranson mainta, Minister Endy Croes hunto cu directora di 
Departamento di Enseñansa (DEA) Sra. Anne Marie Proveyer 
- Groot a realisa un bishita oficial na Piscina Olimpico Roly 
Bisslik na Savaneta, unda cu a reuni cu Sr. Andy Gomes, 
kende ta dirigi e proyecto di Landamento Escolar. 


Sr. Gomes a duna presentacion di e proyecto y a elabora riba 
diferente inkietud. Landamento Escolar ta cumpliendo 32 aña 
y alrededor di 1400 alumno ta participa tur aña den e proyecto 
aki. For di comienso di aña escolar un grupo grandi di alumno 
ta participa y lo realisa e examen pa haya e diploma A y B den 
e luna di juni proximo. Sr. Andy Gomes a indica cu durante 
e encuentro a trata diferente inkietud, a duna informacion 
actualisa di e proyecto y e cambionan cu nan ta desea di mira 
den futuro. Banda di esaki, Minister Endy Croes a combersa 
cu e instructornan di landamento, unda cu el a scucha nan 
preocupacionnan y a contesta nan preguntanan. 


“Pa e proximo aña escolar e proyecto aki ta bay bek lama na 
Palm Beach. Lo keda uza e Piscina Olimpico pa e scolnan 
den cercania. Pa loke ta trata e lama di Baby Beach, esaki ta 
den planificacion”, Minister Endy Croes a informa. Pa loke ta 
trata uniform y material di oficina e mandatario di Enseñansa 
y Deporte a compromete cu e lo cumpli cu nan prome cu 
aña escolar 2023-2024 finalisa. “Nos ta contento di mira e 
cantidad di scol cu ta participa tur aña den e bunita proyecto 
aki” Minister Endy Croes a enfatisa. Pa conclui, e mandatario 
di Enseñansa y Deporte ta gradici pa e caluroso recepcion y e 
mainta ameno. “Hunto nos mester traha e plan pa mehoracion 
di e bunita proyecto aki”, Minister Endy Croes a finalisa. MN 

Minister Endy Croes: 


LO INSTITUI MUSEUM BETICO CROES DEN 
CURASON DI SANTA CRUZ NA CAS DI KERIDO 
MAYORNAN DI NOS LIDER INMORTAL 


Cas cu un balor historico na unda nos gran libertador a lanta y crece 


Recientemente, Minister Endy Croes a reuni cu e comision 
Museum Betico Croes, lidera pa e mandatario di Ensefiansa 
y Deporte y Stichting Museum Betico Croes. Desde afia pasa, 
ta antentiendo cu e bunita proyecto Museum Betico Croes. Lo 
institui Museum Betico Croes den curason di Santa Cruz na 
cas di kerido mayornan di nos Libertador Betico Croes (den 
feliz memoria), caminda nos lider inmortal a crece. 


Un proyecto educativo cu balor historico, den cual e scolnan 
por bishita pa sifia e historia di nos Libertador Betico Croes. A 
haci un “site-visit” caba na e sitio pa evalua e concepto. Durante 
e reunion, e arkitecto Sr. Jouel Croes a duna un presentacion 
di e cambio grandinan cu lo bin rond di e edificio aki. Fuera di 
esaki, Sr. Renwick Heronimo consehero experto di museum 
a duna un presentacion di e concepto di e Museum Betico 
Croes. 


Mas en adelente, lo comparti e presentacion aki cu Conseho 
di Minister, pa asina Gobierno di Aruba duna sosten na e 
bunita proyecto Museum Betico Croes. Asina cu e concepto ta 
completamente cla den luna di juni, lo duna un presentacion 
oficial na e comunidad. Pa finalisa, Minister Endy Croes ta 
felicita e comision y Stichting Museum Betico Croes cu ta 
trahando duro pa realisa e bunita proyecto aki den curason di 
Santa Cruz. MN 

HITA COLEGI 
E gran apertura ta tuma luga dia 1 di juni na Compleho Deportivo Nadi 
Croes & Crismo Angela 

En conexion cu Weganan Escolar 2024, Minister Endy Croes 
hunto cu mascota Wiwi a bishita dialuna mainta scol basico 
y preparatorio Colegio Conrado Coronel. Manera ta conoci, 
Weganan Escolar 2024 ta tuma luga di 1 di juni pa 15 di juni 
proximo. Pues dos siman di competencia, unda e scolnan 
lo bataya contra otro pa conkista e titulo maximo. Colegio 
Conrado Coronel a clasifica den casi tur disciplina y un total 
di 58 alumno ta competiendo den Weganan Escolar. Riba 
peticion di e mandatario di Deporte tur scol cu ta participa 
na Weganan Escolar riba dialuna ta hisa bandera di Aruba y 
bandera di Weganan Escolar. E meta di esaki ta pa inculca 
e amor patria den nos hobennan. Wiwi tambe tabata tey pa 
saluda e alumonan y trece animo pa e Weganan Escolar. 


Cabesante di Colegio Conrado Coronel Sra. Lourdes Vries 
a indica cu tabata un honor cu e scol por a ricibi bishita di 
Minister Endy Croes. E mandatario di Deporte por a presencia 
e motivacion cu e scol tin pa Weganan Escolar. Durante e 
ceremonia, a hisa e bandera y canta e himno di Aruba, a hisa 
e bandera di Weganan Escolar y a canta e himno di e scol. “E 
alumno- y maestronan ta hopi motiva pa Weganan Escolar”, 
Sra. Vries a enfatisa. Alabes Sra. Vries ta desea tur scol hopi 
exito y specialmente e alumnonan di Colegio Conrado Coronel, 
boso por, nos ta bay p'e! Pa conclui, Minister Endy Croes ta 
felicita cabesante, maestro, staf y tur cu a contribui pa haci 
mainta aki uno bunita y exitoso. Hopi exito na e alumnonan. Cu 
e deseo, disciplina, dedicacion y determinacion ta logra. 

MINISTER ENDY CROES TA FELICITA E 104 
CURSISTANAN CU A FINALISA E CURSO BIBA 
AMOR EXITOSAMENTE 


Diahuebs anochi, a tuma luga entrega di certificado na 104 
cursista cu a finalisa e curso di educacion sexual Biba Amor 
exitosamente. Na september 2023, Dienst Publieke Scholen 
(DPS) a introduci e programa di educacion sexual Biba Amor 
na e klasnan 5 y 6 di scol basico. E meta di Biba Amor ta 
pa crea conscientisacion, baha e cifra di embaraso hubenil 
y stimula nos hobenan pa haci escogencia sano. E lesnan a 
trata diferente topico entre otro, norma y balor, conoce bo mes 
y contacto cu mayor. 


Tambe, a pone hopi enfasis riba e aspecto social, emocional 
y bienestar en general di e hoben. DPS a ofrece e dianan 
di capacitacion na maestro, maestro di movecion y salud, 
cabesante, IB'ers y SMW'ers y a organisa diferente ronda 
di informacion pa mayor. E training y programa a ser facilita 
door di Sra. BSc. Pharetza Berdat-Damon cu cooperacion 
di Ministerio di Salud, Ambiente y Naturalesa di Curacao. E 
proyecto a conta cu cooperacion estrecho di Wit Gele Kruis 
Aruba Departamento di Tienermoeder, encabesa pa Sra. 
Monique Giel - Labad. 


Minister Endy Croes tabata presente na e ceremonia, unda 
el a hiba palabra y a felicita e 104 cursistanan. Sra. Pharetza 
Berdat-Damon a indica cu den nomber di Ministerio di Salud, 
Ambiente y Naturalesa di Curacao tabata un placer di por a 
duna un aporte na e educacion saludabel di e hobennan na 
Aruba, unda cu a brinda informacion alcaso pa asina nan mes 
por tuma un decision cu ta aporta na nan desaroyo sexual 
saludabel. Por ultimo, e mandatario di Enseñansa y Deporte ta 
gradici Sra. Pharetza Berdat-Damon, ekipo di DPS esta, Sra. 
Morela Dirkz, Sra. Marylou, Sra. Richenella Croes- Wever, Sr. 
Johnny Tromp y Sr. Junny Oleana cu a haci e proyecto aki 
posibel y exitoso. 

AA | 


Diabierna ultimo, Minister di Enseñansa y Deporte Endy 
Croes hunto cu colega Colega Geoffrey Wever a acudi na 
Ceremonia di Certificacion di Emprendimento den Deporte 
(Sport Entrepreneurship) di Iniciativa pa Desaroyo di Empresa 
Arubano (IDEA). Esaki ta un momento di orguyo pa nos deporte 
y pa nos pais Aruba. Di e 18 participantenan, un total di 13 
persona a logra e certificado, demostrando nan dedicacion cu 
nan a participa na 70% of mas di 70% di e tayernan. 


Ademas, tin 5 otro participante cu a logra un parti di nan 
participacion di entre 50% y 68%. Durante e curso di 22 
dia, nan a trata 9 diferente topico. E curso a inicia día 30 di 
october 2023 y a culmina dia 26 di februari 2024. Minister 
Endy Croes ta gradici Departamento di Asuntonan Economico, 
Comercio y Industria/IDEA y colega Minister Geoffrey Wever 
pa nan esfuerso y liderazgo den e promocion y realisacion di e 
proyecto pionero di Emprendimento den Deporte cu a termina 
cu un exito total. Alabes, ta gradici e facilitadonan cu a duna 
e cursonan. Nan innovacion y dedicacion ta un ehempel di 
inspiracion pa nos tur. Finalmente, ta felicita tur esnan cu a 
logra pasa e curso aki exitosamente. MN 

Flea Kiea 


Dialuna 20 Mei 2024 


MINISTER THIJSEN A BISHITA FRED JOB FAIR 
NA AMSTERDAM 


Minister Plenipotenciario mr. Ady Thijsen a bishita e FRED Job 
Fair cual a tuma lugar e weekend aki na Krasnapolsky hotel 
na Amsterdam. Na e FRED a participa diferente companianan, 
institutonan di Curacao, Sint Maarten, Boneiro, St. Eustatius, 
Saba, Surnam y Aruba. 


Minister Thijsen a tene un discurso unda ela splica kico ta e 
vision y maneho di Gabinete di Aruba. Cu esaki ta basa riba 
cinco pilar cu ta consisti di e trabao rond di Conseho di Minister 
di Reino (RMR), contactonan cu ministerionan, Eerste y 
Tweede Kamer y cu institutonan importante manera Raad van 
State, Nationale Ombudsman y Hoge Raad. Tambe e relacion 
cu Union Europeo, principalmente via di OCTA. E mandatario 
a sigi bisa cu parti di su maneho ta pa drenta den contacto 
cu municipionan (gemeenten), provincianan, Hogeschoolnan, 
Universidad, sector priva y otro institutonan pa mira na yega 
na cooperacion cu por ta beneficioso pa Aruba. Esaki segun 
sr. Thijsen den su discurso tambe ta conta pa e contactonan 
cu embahadanan. E di cinco pilar ta e comunidad Arubiano 
na Hulanda. 'Esaki ta conta tanto pa nos hendenan cu ta 
biba y traha na Hulanda, como esnan cu a bin Hulanda pa 
trato medico. Un otro grupo cu tambe ta hopi importante ta 
nos studiantenan. Dunanan guia no ta conta solamente den 
nan estudio, pero tambe den e parti social den e comunidad 
Hulandes. Asina nos por fortifica e laso cu nos studiantenan pa 
asina tambe tin mihor bista si nan ta encontra problema of nos 
por tuma nota di signalnan cu por strobe nan den nan estudio 
of hasta pone cu nan ta stop cu nan estudio,' asina sr. Thijsen 
a bisa. 


E mandatario a bisa cu un bon contacto cu nos studiantenan 
ta sumamente importante pa nos por purba na trece nos 
hendenan bek Aruba. Minister Thijsen: ‘Door di e crecemento 
economico y tambe cu e aumento den personanan cu ta bai cu 
pensioen (vergrijzing) ta hopi importante pa e cuponan di trabao 
aki, keda yena cu nos mesun hendenan. Pa esaki nos mester 
di nos partnernan social; no unicamente e sector publico, pero 
tambe e sector priva lo mester bai hunga un rol importante 
den e proceso pa trece nos hendenan bek Aruba. Esaki por 
cuminsa na condicionnan di trabao aun mas atractivo. Aunke 
nos no por contra e concurencia di condicionan di trabao cu 
Hulanda, pero si lo mester mira na manera nan cu ta yega den 
e direccion ey. Asina e hobennan profesional tin opcionan den 
cual nan por escohe y spera cu e balansa cai na e banda bon 
y cu nan scohe pa bai Aruba bek. Un acuerdo social lo por ta 
un bon forma pa realisa esaki. Nos hendenan ta desea di tin 
stabilidad y seguridad den e mercado laboral y asina construi 
nan futuro riba dje.' 


Minister Thijsen finalmente tabata tin palabra di elogio pa 
initiativanan manera FRED pa trece companianan di nos pais 
Hulanda pa asina purba di recruta hende pa bai traha na Aruba 
y e otro pais y islanan den Caribe. 


Despues di e discurso di Minister Thijsen a sigi un discusion 
riba turismo sostenibel, unda Jaap Ellis di ATA Europa, Reuella 
Berg di Aruba Marriott y Patricia Muñoz Checa di Iberostar a 
elabora riba e tema aki mira for di e aspecto di Aruba 


di y: 
Ta 


Durante e resto di e merdia Minister Thijsen a cana pasa na 
e standnan di e companianan Arubiano pa informa su mes di 
nan experencia na e FRED 2024. MN 


Gabinete Wever-Croes 


Murayanan na San Nicolas, cu un tempo 
tawata silencioso y senciyo, a bira inspiracion 
pa creatividad dinamico di varios artista. 
Cada arte di muraya ta un celebracion di 
diversidad, cultura y union, dunando bida na 
murayanan y transforma nan den obranan 
maestro. 

